《二猫诗》
宋代·卫博

地偏人迹希，斋厨冷如刷。
老僧挑野菜，岂识腥与血。
饥鼠知自迁，畜猫竟徒设。
我来客南斋，盘餐稍罗列。
烹炮愧寡鲜，弃置谢琐屑。
二猫亦慕膻，媻跚事争齧。
小儿强解事，叱逐加撞㧙。
尺箠未去手，二猫复及闑。
惩羹肯吹虀，废食未因噎。
小儿恚猫痴，提耳当割切。
谢儿儿勿嗔，我曹更痴绝。
要之等为口，已矣莫中热。

作者简介：济南历城人。善属文，尝参戎幕。孝宗乾道中为枢密院编修官，旋致仕。有《定庵类稿》。